
Բողոքարկման հանձնաժողովը հետևյալ կազմով՝ 
նախագահությամբ՝ 				Ե․ Թումանյանցի
մասնակցությամբ անդամներ՝ 			Ն․ Աքիլյանի
						Ս․ Աթայանի


Բողոքարկման հանձնաժողովը (այսուհետ նաև՝ Հանձնաժողով) քննության առնելով դատավորների թեկնածուների ցուցակի վարչական բաժնի հատուկ կարգով համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են Նյութական և դատավարական իրավունքի հարցեր և հակիրճ հիպոթետիկ խնդիրների բաժնի 7-րդ, 6-րդ, 5-րդ, 4-րդ և 2-րդ խնդիրները, Նյութական և դատավարական իրավունքի հարցեր և հակիրճ հիպոթետիկ խնդիրների բաժնի 3-րդ, 17-րդ, 23-րդ, 41-րդ և 59-րդ առաջադրանքները:

Հանձնաժողովը արձանագրում է, որ գնահատման հանձնաժողովի կողմից կիրառված չափանիշների նկատմամբ հետևողական և խիստ մոտեցումը պայմանավորված է «ՀՀ դատական օրենսգիրք» սահմանադրական օրենքի հատուկ կարգով դատավորների որակավորման ստուգման ընթացակարգում էական բարդության ապահովման պահանջը պահպանելու նպատակով։ Ավելին, Հանձնաժողովը հարկ է համարում նշել, որ հատուկ կարգով դատավորների որակավորման ստուգման ընթացակարգում էական բարդությունը ենթադրում է, որ հավակնորդները պետք է հանգամանալից կերպով անդրադառնան խնդիրների բոլոր դետալներին։ 
Ուսումնասիրելով Հավակնորդի պատասխանը և դրանում առկա թերացումները հաշվի առնելով՝ Հանձնաժողովը հիմնավոր է համարում Գնահատման հանձնաժողովի կողմից մասնագիտական ոլորտում իրավական գիտելիքներ և վերլուծական և մեկնաբանման հմտություններ չափորոշիչների 1-ական միավոր գնահատումը, ինչպես նաև կատարված վերլուծությունից բխող եզրակացության 0,5 միավոր գնահատումը։

Հանձնաժողովը կարևոր է համարում, որ Հավակնորդն իր պատասխանում անդրադարձ չի կատարել Վճռաբեկ դատարանի դատավորներ Կ․ Լ․-ի և Ի․ Լ․-ի ինքնաբացարկի հարցին։ Միաժամանակ, Վճռաբեկ դատարանում Ա․ Դ․-ի ինքնաբացարկի հետ կապված Հավակնորդը հստակ պատասխան չի տալիս այն հարցին, թե Ա․Դ․-ն ի վերջո պարտավոր է հայտնել ինքնաբացարկ, թե՝ ոչ։ Այս մասով Հավակնորդի պատասխանը պայմանական է («եթե նշվածը չի հանգեցնելու մի իրավաճակի, որ արդարադատության իրականացնող մարմինը պարզապես հնարավորություն չունենա գործելու»), մինչդեռ գործի փաստական հանգամանքերից ակնհայտ է, որ առկա է հստակ պատասխան․ չնայած ստորադաս դատարանում գործի քննության մասնակցությանը Ա․ Դ․-ն տվյալ գործով ինքնաբացարկ չի կարող հայտնել։ Ինչ վերաբերում է Բանգալորյան սկզբունքների վկայակոչման և Վենետիկի հանձնաժողովին տրված դիրքորոշման տվյալ իրավիճակում «պիտանի չլինելուն», քանի որ տվյալ հարցն ուղղակիորեն կարգավորված է ՀՀ օրենսդրությամբ, Հանձնաժողովն արձանագրում է, որ Հավակնորդի պատասխանում հղում չկա նաև այդ նորմին։ Այսինքն, Հավակնորդը չի մատնանշել իր իրավական եզրահանգման հիմքերը։ 
Հետևաբար, Հանձնաժողովի գնահատմամբ խնդրի համար Հավակնորդին հատկացված միավորները ենթակա չեն փոփոխման։ 

Հանձնաժողովը արձանագրում է, որ Հավակնորդը դատողություններ է կատարել Վարչական դատարանի գործողությունների իրավաչափության վերաբերյալ, առանց որևէ հիմնավորում նշելու։ Հետևաբար, Հանձնաժողովի գնահատմամբ այս խնդրի մասով խնդրի վերլուծական հմտությունների համար 0,5 միավոր հանելը հիմնավոր է։ 

Հանձնաժողովը, քննության առնելով խնդրի շարադրանքը և Հավակնորդի հիմնավորումները, փաստում է, որ խնդրում կիրառված ձևակերպումները կարող են տարակարծություն առաջացնել արձանագրության կազմմամբ հարուցված վարչական վարույթի վերաբերյալ, հետևաբար, Հանձնաժողովը հիմնավոր է համարում Հավակնորդի բողոքը և մասնագիտական ոլորտում իրավական գիտելիքներ չափորոշիչը գնահատում է 1,5 միավոր, Գնահատման հանձնաժողովի 1 միավորի փոխարեն։  

Հանձնաժողովն արձանագրում է, որ խնդրի հարցադրումը վերաբերում է ակտի ոչ իրավաչափության բոլոր հիմքերին, հետևաբար Հավակնորդը պետք է անդրադառնար թե՛ առոչնչության, թե՛ անվավերության բոլոր հնարավոր հիմքերին։ Ընդ որում, Հանձնաժողովն արձանագրում է, որ Հավակնորդն անդրադարձել է պատասխանատվության սուբյեկտի սխալ ընտրությանը, այն համարելով վարչական ակտի անվավերության հիմք, սակայն չի անդրադարձել այլ հնարավոր խախտումներին։
 Հետևաբար անհիմն է այն փաստարկը, որ եթե ակտն ընդունել է այն ընդունելու իրավասություն չունեցող մարմինը, ապա մյուս հիմքերին անդրադառնալը գործի լուծման համար էական նշանակություն չունի։ 
Բացի այդ Հավակնորդը վիճելի է համարում նորմատիվ իրավական ակտերի կիրառումը, այն ՎԻՎՕ-ից ավելի ուշ ուժի մեջ մտնելու հիմնավորմամբ, մինչդեռ Հանձնաժողովն անհիմն է համարում այս պնդումը, քանի որ նորմատիվ իրավական ակտերի մասին օրենքով սահմանված իրավական կոլիզիանների լուծման կանոնների կիրառման իրավական դաշտը չի կարող սահմանափակվել միայն այդ օրենքից հետո ուժի մեջ մտած նորմատիվ իրավական ակտերով։

Հավակնորդն իբրև պատասխան նշել է 1-ին տարբերակը, այն է՝ պետական և տեղական հարկերը, պետական և տեղական վճարները (բացառությամբ պետական տուրքի), պետական բյուջե վճարվող օրենքով սահմանված այլ պարտադիր վճարները սահմանված ժամկետում չվճարելը: 
Համաձայն ՎԻՎՕ 1703 հոդվածի՝ պետական և տեղական հարկերը, պետական և տեղական վճարները (բացառությամբ տեղական տուրքի), պետական բյուջե վճարվող օրենքով սահմանված այլ պարտադիր վճարները սահմանված ժամկետներում չվճարելը` առաջացնում է տուգանքի նշանակում սահմանված նվազագույն աշխատավարձի տասնապատիկից մինչև քսանապատիկի չափով: 
Նշված իրավախախտման քննող մարմինները սահմանված են ՎԻՎՕ 2191, 234 և 2442 հոդվածներով, դրանք են համապատասխանաբար տեղական ինքնակառավարման, մաքսային և հարկային մարմիններ։ Միաժամանակ 223-րդ հոդվածը սահմանում է, թե որ վարչական իրավախախտումների վերաբերյալ գործերն է քննում վարչական դատարանը և դրանց շարքում խնդրո առարկա իրավախախտումը ներառված չէ։ Ուստի, հաշվի առնելով, որ հարցը վերաբերում է հատկապես դատական կարգով վարչական պատասխանատվությանը՝ Հանձնաժողովն արձանագրում է, որ Հավակնորդի կողմից նշված պատասխանը ևս պետք է համարել ճիշտ։ Այսպիսով, Գնահատման հանձնաժողովի կողմից նշանակված 0 միավորը անհրաժեշտ է դարձնել 1 միավոր:

Հավակնորդի միակ փաստարկը կապված է այն հանգամանքի հետ, որ Քաղաքապետի որոշման համարը Ն-158 է, ըստ Հավակնորդի առկա «Ն» նշումը վկայում է, այդ ակտի նորմատիվ բնույթի մասին, մինչդեռ այդ փաստարկը հիմնավոր չէ, որովհետև նշված որոշումը ընդունելու պահին գործող «Իրավական ակտերի մասին» ՀՀ օրենքի 38-րդ հոդվածի 3-րդ մասի համաձայն՝ «Իրավական ակտում դա ընդունող մարմինը նշում է կատարում դրա բնույթի մասին «Ն» (նորմատիվ), «Ա» (անհատական) և «Լ» (ներքին, լոկալ) տառերով: Սույն նշումները կատարվում են իրավական ակտի հերթական համարից անմիջապես հետո»։ Հետևաբար հերթական համարից առաջ նշված «Ն» տառի առկայությունը որևէ կերպ չի վկայում այդ ակտի բնույթի մասին։

[bookmark: _Hlk130523315]Հանձնաժողովն արձանագրում է, որ Վարչական դատավարության օրենսգրքի 117-րդ հոդվածի 07/01/2023 թվականից գործող խմբագրությամբ Վարչական դատարանում վիճարկման հայցերով գործերի քննությունն իրականացվում է գրավոր ընթացակարգով: Իսկ նույն հոդվածի 3-րդ մասը անդրադառնում է իրավիճակներին, երբ գրավոր ընթացակարգով քննությունը բացառվում է, սակայն խնդրի փաստական հանգամանքներում այդ հիմքերի մասին նշում չկա։ Նման պայմաններում Հանձնաժողովը հիմնավոր է համարում Հավակնորդի բողոքը, ուստի Գնահատման հանձնաժողովի կողմից նշանակված 0 միավորը անհրաժեշտ է դարձնել 1 միավոր:

Հանձնաժողովն արձանագրում է, որ «ՀՀ դատական օրենսգիրք» սահմանադրական օրենքի 69-րդ հոդվածի 1-ին մասի 7-րդ կետի համաձայն՝ ցանկացած գործունեություն իրականացնելիս և բոլոր հանգամանքներում դատավորը պարտավոր է զերծ մնալ որևէ դատարանում քննվող կամ ակնկալվող գործի վերաբերյալ հրապարակայնորեն կարծիք հայտնելուց, բացառությամբ այն դեպքերի, երբ դատավորը գործով հանդես է գալիս որպես կողմ կամ կողմի օրինական ներկայացուցիչ։ Նշված նորմով առկա կարգավորումները հստակ և աներկբա կերպով նախատեսում եմ այն բացառիկ իրավիճակները, երբ դատավորը կարող է հրապարակայնորեն կարծիք հայտնել քննության փուլում գտնվող գործի վերաբերյալ։ Միաժամանակ, Հանձնաժողովը անհիմն է համարում Հավակնորդի այն պնդումը, որ «ողջ խստությամբ» արտահայտության կիրառումը հանգեցրել է մեկ այլ դատավորի կողմից արդարադատության իրականացմանը միջամտություն, քանի որ այն բանավոր խոսքում հաճախակի կիրառվող արտահայտություն է։ Ավելին, առաջադրանքի շարադրանքում նշված է, որ դատավորը «հույս է հայտնել, որ մեղավորները կպատժվեն օրենքի ողջ խստությամբ»։ Ըստ այդմ, դատավորը պատիժը կապել է մեղավորության հանգամանքի հետ առանց կոնկրետ անձանց մեղավորության մասին ենթադրություններ կատարելու։ Այսպիսով, նշված հանգամանքներում առկա չի կարող լինել վարքագծի կանոնների խախտում։ 

Հանձնաժողովն արձանագրում է, որ առաջադրանքում ներկայացված փաստական հանգամանքները բավարար չեն կարող լինել դատավորի կոչմանն անհարիր կապերի հանգամանքի առկայության կամ բացակայության մասին որևէ ողջամիտ եզրահանգում կատարելու համար, հետևաբար առաջադրանքի ճիշտ պատասխանը 3-րդ տարբերակն է, այն է՝ «ներկայացված փաստական հանգամանքները բավարար չեն եզրահանգում կատարելու համար»։ 

Թիվ 8437 ծածկագրով աշխատանքի քննության արդյունքների դեմ բերված բողոքը բավարարել մասնակիորեն: Նյութական և դատավարական իրավունքի հարցեր և հակիրճ հիպոթետիկ խնդիրներ բաժնի 3-րդ և 23-րդ հարցերի պատասխանը գնահատել յուրաքանչյուրը 1 միավոր, իսկ Նյութական և դատավարական իրավունքի հարցեր և հակիրճ հիպոթետիկ խնդիրների բաժնի 4-րդ խնդրի մասնագիտական ոլորտում իրավական գիտելիքներ չափորոշիչը գնահատել 1,5 միավոր, ընդհանուր՝ 2,5 միավոր:

